Összefoglalás a 11. tanulmányról
Hittel élni

„Az emberektől való félelem tőrt vet; de aki bízik az Úrban, kiemeltetik.” (Péld. 29, 25) 
A bibliai hit túlmutat azon a tényen, hogy egyszerűen csak elhiszem Isten létezését. A bibliai hit az Istenbe vetett bizalmat jelenti. Bízni az Ő szavában, ígéreteiben, bízni szeretetében, abban, hogy ő soha nem hagy el. Ezzel a hittel élve tartjuk meg törvényét a mindennapi életünkben, és tapasztaljuk áldásait. Ez különbözteti meg életünket a világ gyakorlatától döntéseinkben, étkezésünkben, a természet világához, családunkhoz, embertársainkhoz való viszonyunkban. Szükségünk van Isten törvényére, hogy helyes ítélőképességet nyerjünk a jó és a gonosz közötti különbségtételben. A Galáciabeliekhez írt levélben Pál apostol is kiemelten szól a törvényről, mint aminek az a szerepe, hogy Krisztushoz, a Mesterhez vezesse diákjait.

A Példabeszédek könyve megadja a kulcsot ahhoz, hogy mindent megérthessünk. Ez a kulcs a 28,5 vers szerint az Úr keresése. Ha teljes szívünkből keressük őt megtaláljuk. Hitünk erősödni fog, és minden ránk tartozó, szükséges dolgot megérthetünk. Lényeges továbbá, hogy hitünk egy értelmes, gondolkodó hit legyen, mert a hit gondolkodás nélkül vak, a gondolkodás pedig hit nélkül zsákutcákba vezet. Olyan a hit és a gondolkodás kapcsolata, mint a hit és a cselekedeteké: elválaszthatatlanul összetartoznak, az örök élet vonatkozásában egymás nélkül semmit nem érnek. János apostol óv bennünket a világ, valamint a benne lévő dolgok – vagyon, hatalom, pénz, stb., - szeretetétől, mert ha bálvánnyá válnak, elfordítják szívünket Istentől. Azt tanácsolja nekünk, hogy ne vágyakozzunk utánuk, hanem legyünk megelégedettek Isten félelmében. A világ elmúlik, annak kívánsága is, de aki az Isten akaratát cselekszi, megmarad örökké.

A szegényt is, a gazdagot is Isten teremtette. Az ő szemében azonos értéke van mindkét embernek, hiszen egyedül ő tudja mivé válhatnának megváltottként újjá teremtve az örök életben. Megváltásukért is ugyanazt az árat kellett fizetnie. A mindennapi életben pedig gondot visel róluk: felhozza napját jókra, gonoszokra egyaránt, esőt ad mindkettőnek egyformán. Mégis, az örök élet szempontjából jobb a becsületes szegény, mint a gonosz gazdag, aki felől kétfelé sántikáló istentelensége miatt szinte semmi reménység nincsen. Az Úr fenyítését meg nem vető, hívő ember nem fog szégyent hozni az ő Istenére, ahogy az Istentől származó bölcsességgel nevelt gyermek sem fog szüleire szégyent hozni. Fogadjuk be hát szívünkbe az igazság szeretetét hit által a mi üdvösségünkre, hogy az élet értelmét és célját keresve a mi életünk is a Jézus Krisztusba vetett hit és hűség győzedelmes élete lehessen!

Ámen!

